

VLADA REPUBLIKE HRVATSKE

Zagreb, 31. listopada 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Središnji državni ured za Hrvate izvan Republike Hrvatske |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o proglašenju projekata od strateškog značaja za Hrvate izvan Republike Hrvatske |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prijedlog

Na temelju članka 8. i članka 31. stavka 2. Zakona o Vladi Republike Hrvatske („Narodne novine“, broj 150/11., 119/14., 93/16., 116/18. i 80/22.), a u vezi s točkama III. i VIII. Odluke o osnivanju Povjerenstva za procjenu i utvrđivanje prijedloga projekata od strateškog značaja za Hrvate izvan Republike Hrvatske („Narodne novine“, broj 19/22.), Vlada Republike Hrvatske je na sjednici održanoj \_\_\_\_\_\_\_\_\_ 2024. donijela

**O D L U K U**

**o proglašenju projekata od strateškog značaja za Hrvate izvan Republike Hrvatske**

**I.**

Na prijedlog Povjerenstva za procjenu i utvrđivanje prijedloga projekata od strateškog značaja za Hrvate izvan Republike Hrvatske Vlada Republike Hrvatske proglašava projektima od strateškog značaja za Hrvate izvan Republike Hrvatske sljedeće projekte:

1. projekt „Potpora poboljšanju standarda studenata u Sarajevu“ Franjevačkog provincijalata Bosne Srebrene,
2. projekt „Oživljavanje povijesne i kulturne baštine hrvatskog naroda u Brčko distriktu BiH“ Hrvatsko kulturno društvo Napredak – Podružnica Brčko distrikt,
3. projekt „Potpora radu Županijske bolnice „Dr. fra Mihovil Sučić“ Livno, Županijske bolnice „Dr. fra Mihovil Sučić“.

**II.**

U Državnom proračunu Republike Hrvatske za 2024. godinu i projekcijama za 2025. i 2026. godinu („Narodne novine“, broj 149/23.), na stavkama Središnjeg državnog ureda za Hrvate izvan Republike Hrvatske, za realizaciju projekata iz točke I. ove Odluke u 2024. godini osigurana su sredstva u ukupnom iznosu od 1.145.000,00 eura.

Pojedinačnim ugovorima o financijskoj potpori utvrdit će se visina dodijeljenih sredstava, te međusobna prava i obveze ugovornih strana.

**III.**

Središnji državni ured za Hrvate izvan Republike Hrvatske će s korisnicima potpore, iz točke I. ove Odluke, odnosno s Franjevačkim provincijalatom Bosne Srebrene, Hrvatskim kulturnim društvom Napredak – Podružnica Brčko distrikt te sa Županijskom bolnicom „Dr. fra Mihovil Sučić“, potpisati ugovore o financijskoj potpori.

**IV.**

Zadužuje se Središnji državni ured za Hrvate izvan Republike Hrvatske da Popis projekata od strateškog značaja za Hrvate izvan Republike Hrvatske dopuni projektima iz točke I. te ga objavi na svojim mrežnim stranicama.

**V.**

Ova Odluka stupa na snagu danom donošenja, a objavit će se u „Narodnim novinama“.

KLASA:

URBROJ:

Zagreb,

Predsjednik

mr. sc. Andrej Plenković

**O B R A Z L O Ž E N J E**

Sukladno ustavnoj i zakonskoj obvezi, Republika Hrvatska skrbi o Hrvatima izvan Republike Hrvatske te dijelovima hrvatskog naroda u drugim državama jamči osobitu skrb i zaštitu.

Posebni interes Republike Hrvatske jest skrb o Hrvatima u Bosni i Hercegovini kao jednakopravnom, suverenom i konstitutivnom narodu u Bosni i Hercegovini, a što se, između ostalog ostvaruje pružanjem potpore obrazovnim, znanstvenim, kulturnim, zdravstvenim i športskim projektima kao i projektima od strateškog značaja.

Franjevci Franjevačke provincije Bosne Srebrene su u zgradi nekadašnjeg samostana i svetišta sv. Nikole Tavelića uz pomoć brojnih donatora među kojima je i Vlada Republike Hrvatske, izgradili Franjevački međunarodni studentski centar koji je s radom započeo 2005. godine, a u kojem djeluje i studentski dom.  Danas  u domu stanuje 100 studenata iz BiH i drugih europskih zemalja, koji studiraju u Sarajevu. Prednost pri ostvarivanju prava na studentski smještaj imajunadareni i talentirani studenti koji postižu dobre rezultate pri školovanju i studenti lošeg socijalno imovinskog statusa (djeca bez roditelja i sl.), bez obzira na njihovu etničku, vjersku i nacionalnu opredijeljenost.

Budući da se s vremenom osjetila velika potreba za dodatnim prostorom za studente, Franjevački Provincijat Bosne Srebrene, nakon dugogodišnjih problema dobivanja građevinske dozvole za neobnovljeni dio samostanske zgrade, konačno je 2022. godine započeo projekt pod nazivom: „Proširenje Franjevačkog studentskog centra u Sarajevu – faza izgradnje C“.

Opći cilj projekta je stvoriti pristup kvalitetnom obrazovanju većem broju studenata iz obitelji s niskim primanjima u Bosni i Hercegovini i omogućiti adekvatan smještaj studentima koji zadovoljava današnje standarde. Na taj način stvaraju se i preduvjeti za njihov ostanak u Bosni i Hercegovini.

*Za projekt „Potpora poboljšanju standarda studenata u Sarajevu“ za proširenje Franjevačkog studentskog centra u Sarajevu izdvojit će se 500.000,00*

Hrvatsko kulturno društvo Napredak (u nastavku teksta: HKD Napredak) temeljna je kulturna ustanova bosanskohercegovačkih Hrvata sa sjedištem u Sarajevu. Podružnica HKD Napretka u Brčko distriktu pravna je osoba sukladno lokalnim propisima čija je svrha kulturno i prosvjetno djelovanje, ekonomsko jačanje i podizanje socijalne sigurnosti hrvatskog naroda u BiH. Zgrada Napretkovog doma u Brčkom, dragocjen simbol hrvatskog identiteta, nalazi se u ruševnom stanju te iziskuje žurne intervencije u smislu građevinskih radova. Projektom „Obnova Napretkovog Doma: Oživljavanje povijesne baštine hrvatskog naroda u Brčko distriktu BiH“ želi se pružiti potpora Hrvatima koji žive na području Distrikta, kako bi mjesto gdje su se oduvijek okupljali Hrvati dobilo nekadašnji sjaj i novo ruho i kako bi se omogućila bolja funkcionalnost za potrebe održavanja različitih kulturnih, obrazovnih i društvenih aktivnosti i događanja.

*Za projekt „Oživljavanje povijesne i kulturne baštine hrvatskog naroda u Brčko distriktu BiH“ Hrvatsko kulturno društvo Napredak – Podružnica Brčko distrikt izdvojit će 250.000,00 eura*

Županijska bolnica dr. fra Mihovil Sučić djeluje već 124 godine i jedina je zdravstvena ustanova na području Hercegbosanske županije koja pruža standardnu, tercijarnu i specijalističko-konzultativnu zdravstvenu zaštitu. Jedna od većih potreba bolnice, već dugi niz godina, je rekonstrukcija i izgradnja operacijskog bloka i polikliničkih sadržaja koji se izvode po fazama. Prva faza je već u tijeku i financirana je sredstvima Ministarstva zdravstva Federacije Bosne i Hercegovine. Druga faza za koju se odobravaju sredstva obuhvaća izgradnju preostalog dijela operacijskog bloka i odjela anestezije, kao i izgradnju polikliničkih ambulanti i centralne sterilizacije. Razlozi za pokretanje projekta su: funkcionalna potreba bolnice za novim sadržajima, uvođenje novih operacijskih programa iz područja ortopedije, urologije i ginekologije, potreba sanacije temelja za sigurno korištenje.

Potporom ovom projektu osigurala bi se kvalitetnija zdravstvena i medicinska skrb za žitelje Hercegbosanske županije što je iznimno važan faktor u osiguranju i unapređenju kvalitete života čime se dodatno jamči opstojnost hrvatskog naroda u BiH.

*Za projekt „Potpora radu Županijske bolnice „Dr. fra Mihovil Sučić“ Livno izdvojit će se 395.000,00 eura.*

Predloženi projekti ispunjavaju kriterije propisane točkom V. Odluke o osnivanju Povjerenstva za procjenu i utvrđivanje prijedloga projekata od strateškog značaja za Hrvate izvan Republike Hrvatske, tj. unapređuju položaj i kvalitetu života Hrvata izvan Republike Hrvatske, doprinose očuvanju i njegovanju nacionalnog identiteta, hrvatskog jezika, kulturnog stvaralaštva i baštine te utječu na jačanje povezanosti Hrvata izvan Republike Hrvatske s Republikom Hrvatskom.

Imajući u vidu skrb Republike Hrvatske i značaj potpore projektima Hrvata izvan Republike Hrvatske, Središnji državni ured za Hrvate izvan Republike Hrvatske predlaže donošenje odluke o proglašenju projekata od strateškog značaja za Hrvate izvan Republike Hrvatske.